غزو انطاكيا (1268) ، هجوم عسكرى كبير شنه الظاهر بيبرس على امارة انطاكيا سنة 1268 انهى بيه الوجود الفعلى للاماره و حكم الامرا النورمان اللى استولو عليها بقيادة بوهيموند الاول سنة 1098 وقت الحمله الصليبيه الاولى و ارتكبوا فيها فظايع و مدابح فظيعه ضد المسلمين. انطاكيا كانت اول اماره يأسسها الصليبيين فى الشرق. فى فترة العصور الوسطى ابتلت مصر و منطقة الشرق الاوسط بعدوين كبار واحد من الغرب بقيادة الكنيسه اللاتينيه و ملوك الغرب ، و التانى من ناحية الشرق على شكل جيوش مغوليه جراره اجتاحت البلاد و افنت العباد و كان من اكبر ضحاياها دولة الخوارزميه و مدينة بغداد عاصمة الخلافه العباسيه. قدر الصليبيين انهم يستولو على بيت المقدس و انشأوا مملكه فى الشام سموها مملكة بيت المقدس ، حدودها من ناحية مصر كانت لغاية غزه ، و فضلو مسيطرين عليها لغاية ما قدر صلاح الدين الأيوبي من هزيمة جيوشهم فى معركه كبيره اتعرفت باسم معركة حطين و اللى كان من نتايجها ان المملكه دى ما فضلش منها غير شوية مدن على ساحل الشام زى عكا و يافا و بيروت و غيرها و بقى ملكها الاسمى قاعد فى قبرص مش فى القدس.